Document ID: 32010R1034
Publication Date: 2010-11-15

Content:
REGOLAMENT TAL-KUMMISSJONI (UE) Nru 1034/2010
tal-15 ta’ Novembru 2010
li jemenda r-Regolament (KE) Nru 1082/2003 fir-rigward tal-ispezzjonijiet li jikkonċernaw ir-rekwiżiti għall-identifikazzjoni u r-reġistrazzjoni tal-annimali bovini
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1760/2000 tal-Parlament Ewropew u tal-Kunsill tas-17 ta’ Lulju 2000 li jistabbilixxi sistema għall-identifikazzjoni u r-reġistrazzjoni tal-bhejjem tal-fart u dwar it-tikkettjar tal-laħam taċ-ċanga u tal-prodotti tal-laħam taċ-ċanga u li jħassar ir-Regolament tal-Kunsill (KE) Nru 820/97 (1), u b’mod partikolari l-frażi introduttorja u l-punt (d) tal-Artikolu 10 tiegħu,
Billi:
(1)
Ir-Regolament tal-Kummissjoni (KE) Nru 1082/2003 tat-23 ta’ Ġunju 2003 li jniżżel regoli dettaljati għall-implementazzjoni tar-Regolament (KE) Nru 1760/2000 tal-Parlament Ewropew u tal-Kunsill dwar il-livell minimu ta’ kontrolli li għandhom isiru fil-qafas tas-sistema għall-identifikazzjoni u reġistrazzjoni ta’ annimali bovini (2) jistabbilixxi rekwiżiti minimi għal tali kontrolli.
(2)
L-esperjenza miksuba wara l-implimentazzjoni tal-ispezzjoni fuq il-post stabbilita fir-Regolament (KE) Nru 1082/2003 kif irrappurtata fir-rapporti annwali u l-implimentazzjoni tal-kontroll fuq il-post tal-annimali ovini u kaprini stabbiliti fir-Regolament (KE) Nru 1505/2006 (3) issostni t-tnaqqis fil-persentaġġ tal-azjendi li għandhom jiġu spezzjonati kull sena u fuq l-annimali li għandhom jiġu kkontrollati. Bħala regola ġenerali, l-annimali kollha għandhom jiġu koperti mill-kontrolli. Madankollu, għall-impriżi li għandhom iktar minn 20 annimal, l-awtorità kompetenti għandha tingħata permess li tirrestrinġi l-kontrolli fuq kampjun rappreżentattiv xieraq ta’ annimali.
(3)
Barra minn hekk, ir-Regolament (KE) Nru 1082/2003 jipprovdi li l-Istati Membri għandhom iressqu rapport annwali lill-Kummissjoni, skont il-mudell stabbilit fl-Anness I tiegħu, filwaqt li jagħti dettalji tal-implimentazzjoni ta’ dawk il-kontrolli.
(4)
Il-ġbir tad-dejta għar-rapport annwali għandu jkun adegwat u proporzjonat għall-objettivi segwiti. Għall-fini ta’ rappurtar aktar immirat u proporzjonat, ċerti rekwiżiti tar-Regolament (KE) Nru 1082/2003, kif ukoll il-mudell stabbilit fl-Anness I tiegħu, għandhom jiġu ssimplifikati biex jipprovdu aħjar l-informazzjoni rilevanti dwar l-implimentazzjoni tal-kontrolli.
(5)
Ir-Regolament (KE) Nru 1082/2003 għandu għalhekk jiġi emendat skont dan.
(6)
Il-miżuri pprovduti f’dan ir-Regolament huma skont l-opinjoni tal-Kumitat għall-Fondi Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1082/2003 għandu jiġi emendat kif ġej:
(1)
Fl-Artikolu 2, il-paragrafi (1) u (2) huma sostitwiti b’dan li ġej:
“1. Kull sena, l-awtorità kompetenti għandha tagħmel spezzjonijiet li jkopru tal-inqas 3 % tal-azjendi.
2. Fejn dawk l-ispezzjonijiet li jipprovdi għalihom l-ewwel paragrafu juru grad sinifikanti ta’ nuqqas ta’ konformità mar-Regolament (KE) Nru 1760/2000, ir-rata minima ta’ spezzjonijiet għandha tiżdied fil-perjodu ta’ spezzjoni annwali li jmiss.”
(2)
L-Artikolu 3 jinbidel b’dan li ġej:
“Artikolu 3
L-awtorità kompetenti għandha tivverifika l-identifikazzjoni tal-annimali kollha fl-azjenda.
Madankollu, fejn l-għadd ta’ annimali fl-azjenda jkun ogħla minn 20 l-awtorità kompetenti tista’ tiddeċiedi li tivverifika l-mezzi tal-identifikazzjoni ta’ kampjun rappreżentattiv ta’ dawk l-annimali skont l-istandards rikonoxxuti internazzjonalment, u dan kemm-il darba l-għadd ta’ annimali spezzjonati jkun wieħed suffiċjenti biex jinstabu l-5 % tal-każi ta’ nuqqas ta’ konformità mar-Regolament (KE) Nru 1760/2000 mid-detenturi ta’ tali annimali f’livell ta’ fiduċja ta’ 95 %.”
(3)
Fl-Artikolu 5(1), il-punt (b) jinbidel b’dan li ġej:
“(b)
in-numru ta’ azjendi li ġew spezzjonati;”
(4)
L-Anness I huwa emendat skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-15 ta’ Novembru 2010.

Metadata:
Eurovoc Level 1 Categories: 100149
100156
Eurovoc Level 2 Categories: 100215
100250
100245
100249
Eurovoc Level 3 Categories: 2442
2479
5962
2711
5877
All Eurovoc Categories: 1445
1755
192
1937
5034